РЕШЕНИЕ 2014/537/ОВППС НА СЪВЕТА
от 3 юли 2014 година
за подписване и сключване от името на Европейския съюз на Споразумение между Европейския съюз и Централноафриканската република относно подробните условия за предаване на Централноафриканската република на лица, задържани от военната операция на Европейския съюз (EUFOR RCA) в рамките на изпълнението на мандата ѝ, и относно гаранциите, които се прилагат към такива лица
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 37 от него във връзка с член 218, параграфи 5 и 6 от Договора за функционирането на Европейския съюз,
като взе предвид предложението на върховния представител на Съюза по въпросите на външните работи и политиката на сигурност,
като има предвид, че:
(1)
На 10 февруари 2014 г. Съветът прие Решение 2014/73/ОВППС (1) за военна операция на Съюза в Централноафриканската република (EUFOR RCA).
(2)
След като на 14 март 2014 г. Съветът прие решение, с което разреши започването на преговори, върховният представител договори в съответствие с член 37 от Договора за Европейския съюз споразумение между Европейския съюз и Централноафриканската република относно подробните условия за предаване на Централноафриканската република на лица, задържани от военната операция на Европейския съюз (EUFOR RCA) в рамките на изпълнението на мандата ѝ, и относно гаранциите, които се прилагат към такива лица (наричано по-долу „споразумението“).
(3)
В съответствие с член 5 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в изготвянето и изпълнението на решения и действия на Съюза, свързани с въпросите на отбраната. Дания не участва в изпълнението на настоящото решение и съответно не участва във финансирането на настоящата операция.
(4)
Споразумението следва да бъде одобрено,
ПРИЕ НАСТОЯЩОТО РЕШЕНИЕ:
Член 1
Споразумението между Европейския съюз и Централноафриканската република относно подробните условия за предаване на Централноафриканската република на лица, задържани от военната операция на Европейския съюз (EUFOR RCA) в рамките на изпълнението на мандата ѝ, и относно гаранциите, които се прилагат към такива лица, се одобрява от името на Съюза.
Текстът на споразумението е приложен към настоящото решение.
Член 2
Председателят на Съвета се оправомощава да посочи лицето(ата), упълномощено(и) да подпише(ат) споразумението, за да бъде обвързан Съюзът.
Член 3
Настоящото решение влиза в сила в деня на приемането му.
Съставено в Брюксел на 3 юли 2014 година.